FODBOLD FC Midtjylland-talentet Awer Mabil er tæt på at underskrive en lejeaftale med Superligakonkurrenterne fra Esbjerg.

Det erfarer Herning Folkeblad.

Den 20-årige australske kantspiller har haft svært ved at tilkæmpe sig spilletid, siden han sidste sommer kom til FCM fra Adelaide United i hjemlandet. Købsprisen dengang blev nævnt som værende cirka fire millioner kroner.

Ungdomslandsholdsspilleren med rødder i Sydsudan er blot noteret for 10 førsteholdskampe for FC Midtjylland, der fortsat ser et lovende udviklingspotentiale i Awer Mabil. Men »ulvene« har erkendt, at Mabil har brug for kampe på højeste niveau.

Af samme grund giver det god mening at udleje stortalentet til Esbjerg, der kæmpede i bunden af Alka Superligaen i sidste sæson - og i denne sæson har fået en katastrofal indledning med tre nederlag på stribe og en målscore på 1-10. Den statistik skal Awer Mabil forsøge at være med til at ændre.

Lejeaftalen i Esbjerg er endnu ikke underskrevet, men det forventes at ske i denne uge - og måske allerede senere i dag. OB